PMIndiaData/PMIndiaSum huggingface dataset:
रशियाला रवाना होण्यापूर्वी पंतप्रधानांचे वक्तव्य

रशिया दौऱ्यासाठी रवाना होण्यापूर्वी, पंतप्रधान नरेंद्र मोदी यांनी जारी केलेले वक्तव्य पुढील प्रमाणे – ‘रशियाच्या मैत्रिपूर्ण नागरिकांना माझे अभिवादन. मी उद्या सोची येथे भेट देणार असून, राष्ट्राध्यक्ष पुतीन यांची भेट घेण्यास उत्सुक आहे. त्यांना भेटणे, हा एक आनंददायी अनुभव असतो. राष्ट्राध्यक्ष पुतीन यांच्याशी होणारा संवाद, भारत आणि रशिया यांच्यातील विशेष आणि धोरणात्मक भागिदारी अधिक बळकट करेल, असा विश्वास मला वाटतो.
पंतप्रधान आणि कोरियाच्या अध्यक्षांच्या हस्ते नोएडा येथे मोबाईल उत्पादन कंपनीचे उद्घाटन

पंतप्रधान नरेंद्र मोदी आणि दक्षिण कोरियाचे अध्यक्ष मून जई-एन यांच्या हस्ते आज संयुक्तपणे नोएडा येथे सॅमसंग इंडिया इलेक्ट्रोनिक प्रायव्हेट लिमिटेड या कंपनीच्या मोठ्या मोबाईल उत्पादन केंद्राचे उद्घाटन झाले. यावेळी बोलतांना, “भारताला जागतिक उत्पादनाचे केंद्र बनवण्याच्या प्रवासातला हा प्रसंग विशेष महत्वाचा असल्याचे पंतप्रधान म्हणाले. ह्या ५००० कोटी रुपयांच्या गुंतवणुकीमुळे,सॅमसंग कंपनीचा भारतातील व्यापार तर वाढेलच, त्याशिवाय, भारत आणि कोरियादरम्यानचे संबध अधिक दृढ होण्यास त्यामुळे मदत होईल, असे पंतप्रधान यावेळी म्हणाले. सर्वसामान्य माणसाचे आयुष्य अधिक सुकर करण्यात आणि अधिक जलद, कार्यक्षम तसेच पारदर्शक पद्धतीने सेवा देण्यात डिजिटल तंत्रज्ञान महत्वाची भूमिका बजावत आहे, असे पंतप्रधान यावेळी म्हणाले. भारतात स्मार्टफोन, ब्रॉडबॅड आणि डेटा जोडणीचा व्यापक विस्तार झाला असून ही एक डिजिटल क्रांतीच आहे, असंही त्यांनी सांगितले. याच संदर्भात त्यांनी सरकारी इ बाजार, म्हणजेच “जेम’, डिजिटल व्यवहारात झालेली वाढ ,भीम अॅप आणि रूपे कार्डचीही माहिती दिली. ‘मेक इन इंडीया’ उपक्रम हा केवळ आर्थिक धोरण नाही तर दक्षिण कोरियासारख्या भारताच्या मित्र राष्ट्रांसोबत दृढ संबंध निर्माण करण्यासाठीचे पाउल आहे, असे ते म्हणाले. नव्या भारताच्या पारदर्शक व्यापार धोरणाचा लाभ घेण्यास इच्छुक असलेल्या जगभरातील व्यापार उद्योजकांना भारतात उद्योग सुरु करण्यासाठी खुले आमंत्रण आहे, असेही त्यांनी सांगितले. भारताची वाढती अर्थव्यवस्था आणि उदयोन्मुख नव-मध्यमवर्ग यांच्यामुळे भारतात गुंतवणुकीच्या अपार संधी निर्माण झाल्या आहेत, असे त्यांनी सांगितले. मोबाईल फोन्सच्या निर्मितीत भारत आता जगात दुसऱ्या क्रमाकावर पोचला आहे, असे त्यांनी सांगितले. गेल्या चार वर्षात मोबाईल उत्पादक कंपन्यांची संख्या २ वरून तब्बल १२० पर्यत पोचली आहे. आणि यामुळे लाखो लोकांना रोजगाराच्या संधी उपलब्ध झाल्या आहेत, असे पंतप्रधान म्हणाले. या नव्या मोबाईल उत्पादन कंपनीत, कोरियाचे तंत्रज्ञान, भारताचे उत्पादन आणि सॉफ्टवेअरफत यांचा संगम झाला असून, त्यातून आपल्याला जागतिक दर्जाचे उत्पादन मिळेल, असा विश्वास त्यांनी व्यक्त केला. ही दोन्ही देशांची एकत्रित ताकद आणि दूरदृष्टी असल्याचे पंतप्रधान मोडी म्हणाले.
देशभरातून आंगणवाडी कामगारांतर्फे पंतप्रधानांना दूरध्वनी

देशभरातील १०० अंगणवाडी कामगारांच्या समूहाने पंतप्रधान नरेंद्र मोदी यांना फोन करून त्यांच्या मानधनात करण्यात आलेल्या वाढीसाठी तसेच इतर सेवांबाबत केलेल्या घोषणांसाठी समाधान व्यक्त केले. पंतप्रधानांनी, देशभरातून अंगणवाडी कामगार त्यांना आज भेटायला एकत्रित आल्याबद्दल समाधान व्यक्त केले. मुलांच्या शारीरिक आणि संज्ञानात्मक विकासात पौष्टिकतेच्या महत्वावर पंतप्रधानांनी जोर दिला. त्यांनी या संदर्भात आंगणवाडी कार्यकर्त्यांना महत्त्वपूर्ण भूमिका बजावण्यास सांगितले. ते पुढे म्हणालेत कि, पोषण महिना चालू असताना, या महिन्यादरम्यान पोषण मोहीम राबविण्यासाठी घेतलेला वेग खंडित होऊ नये. त्यांनी सांगितले की, पौष्टिकतेसाठी सतत लक्ष केंद्रित करणे आणि चांगल्या सवयींचा विकास करणे आवश्यक आहे, जे अंगणवाडी कार्यकर्त्यांद्वारे केले जाऊ शकते. लाभार्थ्यांना नियमाद्वारे पोषक सहाय्य उपलब्ध करुन देण्याबाबत त्यांनी विनंती केली. मुलांवर अंगणवाडी कार्यकर्त्यांचा जास्त प्रभाव असतो कारण जागरूकता प्रस्थापित करण्यात त्यांचा महत्वाचा वाट असतो. पंतप्रधानांनी या कार्यकर्त्यांमध्ये स्पर्धात्मक दृष्टिकोन ठेवल्यास जास्त पोषाणात्मक काळजी आणि प्रयत्न केल्या जाऊ शकतील असे सांगितले. केंद्रीय महिला व बाल विकास मंत्री, श्रीमती. यावेळी मानेका गांधी उपस्थित होते.
शिक्षक दिनानिमित्त पंतप्रधानांच्या शिक्षक समुदायाला शुभेच्छा

शिक्षक दिनानिमित्त पंतप्रधान नरेंद्र मोदी यांनी शिक्षक समुदायाला शुभेच्छा दिल्या आहेत. माजी राष्ट्रपती डॉ. सर्वपल्ली राधाकृष्णन यांच्या जयंतीनिमित्त पंतप्रधानांनी त्यांना आदरांजली अर्पण केली आहे. ‘शिक्षक दिनाच्या विशेष प्रसंगी ‍शिक्षक समुदायाला शुभेच्छा. युवा मनांना आकार देण्यात आणि देश उभारणीच्या कामी शिक्षक महत्त्वाची भूमिका बजावतात. असामान्य शिक्षक असणारे माजी राष्ट्रपती डॉ. सर्वपल्ली राधाकृष्णन यांच्या जयंतीनिमित्त त्यांना विनम्र आदरांजली, ’ असे पंतप्रधानांनी म्हटले आहे.
राष्ट्रकुल स्पर्धेत पुरुषांच्या 69 किलो वजनी गटात कांस्य पदक मिळवणाऱ्या दीपक लाथेरचे पंतप्रधानांकडून अभिनंदन

राष्ट्रकुल क्रीडा स्पर्धेत कांस्य पदक जिंकणाऱ्या दीपक लाथेरचे पंतप्रधान नरेंद्र मोदी यांनी अभिनंदन केले आहे. ‘भारतीय भारोत्तोलकांची सध्या सर्वोत्तम कामगिरी सुरू आहे. माझा युवा मित्र दीपक लाथेरने पुरुषांच्‍या 69 किलो वजनी गटात कांस्य पदक जिंकले आहे. या युवा खेळाडूचे खूप खूप अभिनंदन आणि भविष्यासाठी अनेक शुभेच्छा!’ ऑस्ट्रेलियात गोल्ड कोस्ट येथे सुरू असलेल्या राष्ट्रकुल क्रीडा स्पर्धेत 69 किलो वजनी गटात कांस्य पदक मिळवणारा दीपक लाथेर हा पहिला सर्वात कमी वयाचा भारोत्तोलक ठरला आहे.
पंतप्रधानां तर्फे नागालँडला राज्यस्थापना दिनाच्या शुभेच्छा

पंतप्रधान नरेंद्र मोदी यांनी नागालँडला राज्यस्थापना दिनाच्या शुभेच्छा दिल्यात. पंतप्रधान म्हणाले,” राज्यस्थापनादिनानिमित्त नागालँडच्या जनतेला मी शुभेच्छा देतो. या राज्याला अद्भुत नैसर्गिक सौंदर्य आणि मेहनती नागरिक लाभले आहेत. आगामी काळात हे राज्य विकासाची नवनवीन शिखरे पादाक्रांत करो अशी मी प्रार्थना करतो. ()
राज्यपालांच्या परिषदेच्या सांगता समारंभात पंतप्रधानांचे भाषण

राष्ट्रपती भवनात आयोजित राज्यपालांच्या परिषदेची आज सांगता झाली. पंतप्रधान नरेंद्र मोदी यांनी यावेळी आपले विचार व्यक्त केले. या परिषदेदरम्यान दिलेल्या विविध सूचनांबद्दल पंतप्रधानांनी राज्यपालांचे आभार मानले. भारतात कल्पना स्रोत आणि क्षमतांची कमतरता नाही. मात्र, प्रशासकीय इच्छाशक्तीचा अभाव असल्यामुळे काही राज्ये विकासाच्या गतीत मागे पडली आहेत असे पंतप्रधान म्हणाले. ज्या राज्यात सुप्रशासन आहे तिथे गरीबांच्या कल्याणासाठी असलेल्या सरकारी योजनांची उत्तम अंमलबजावणी सुरु आहे असे सांगत त्यांनी राज्यपालांनीही सरकारी योजना प्रभावीपणे राबवल्या जाव्या यासाठी सहकार्य करावे असे आवाहन पंतप्रधानांनी केले. भारताची एकता आणि अखंडता अधिक बळकट करण्यासाठी राज्यपालांनी “एक भारत, श्रेष्ठ भारत” आणि “रन फॉर युनिटी” अशा उपक्रमांमध्ये सहभागी व्हावे असेही पंतप्रधान म्हणाले.
पाटणा विद्यापीठाच्या शतकमहोत्सवी कार्यक्रमात पंतप्रधानांचे संबोधन

पाटणा विद्यापीठाच्या शतकमहोत्सवी कार्यक्रमात, पंतप्रधान नरेंद्र मोदी यांनी आज संबोधित केले. पाटणा विद्यापीठाला भेट देऊन विद्यार्थ्यांबरोबर संवाद साधणे हा आपला सन्मान असल्याचे पंतप्रधान म्हणाले. बिहारच्या भूमीला आपले नमन. या विद्यापीठाने असे विद्यार्थी घडवले आहेत, ज्यांनी राष्ट्रासाठी मोठे योगदान दिले आहे, असे पंतप्रधान म्हणाले. राज्यांमध्ये पाहिले तर, नागरी सेवांमध्ये सर्वोच्च स्तरावर, असणाऱ्या व्यक्तींनी,पाटणा विद्यापीठात अध्ययन केल्याचे आपल्याला आढळून आल्याचे ते म्हणाले. दिल्लीमध्ये आपला अनेक अधिकाऱ्यांसमवेत संवाद झाला त्यापैकी बरेच जण पाटणा विद्यापीठाचे होते असे त्यांनी सांगितले. बिहारच्या प्रगतीसाठीची, मुख्यमंत्री नितीशकुमार,यांची कटिबद्धता, प्रशंसनीय असल्याचे पंतप्रधान म्हणाले. भारताच्या पूर्वेकडच्या भागाच्या विकासाला केंद्र सरकारचे सर्वोच्च प्राधान्य असल्याचे त्यांनी सांगितले. बिहारला ‘ज्ञान’ आणि ‘गंगा’ या दोन्हींचा आशीर्वाद लाभला आहे. अनोखा वारसा लाभलेली ही भूमी आहे. पारंपरिक अध्यापनाकडून आपल्या विद्यापीठांनी आता कल्पक आणि नाविन्यपूर्ण शिक्षणाकडे वळण्याची गरज त्यांनी व्यक्त केली. जागतिकीकरणाच्या या काळात, जगभरातला बदलता कल आणि वाढती स्पर्धात्मकता आपण जाणून घेण्याची गरज त्यांनी व्यक्त केली. यासंदर्भात, जगात, भारताला आपले स्थान निर्माण करावे लागेल असे पंतप्रधान म्हणाले. जनतेच्या समस्यांवर कल्पक तोडगा काढण्याच्या दृष्टीने विद्यार्थ्यांनी, विचारांना चालना द्यावी असे आवाहन पंतप्रधानांनी केले. घेतलेले शिक्षण उपयोगात आणत आणि स्टार्ट अपच्या माध्यमातून समाजाच्या कल्याणासाठी बरेच काही करता येऊ शकते असे ते म्हणाले. पाटणा विद्यापीठातून, विमानतळाकडे जाताना, पंतप्रधानांनी, बिहारची समृद्ध संस्कृती आणि इतिहासाचे दर्शन घडवणाऱ्या संग्रहालयाला भेट दिली. यावेळी, बिहारचे मुख्यमंत्री आणि इतर मान्यवर त्यांच्या समवेत उपस्थित होते.
कार्मिक व्यवस्थापन आणि सार्वजनिक प्रशासन क्षेत्रातल्या सहकार्याबाबत भारत आणि सिंगापूर यांच्यातल्या सामंजस्य कराराला केंद्रीय मंत्रिमंडळाची मान्यता

कार्मिक व्यवस्थापन आणि सार्वजनिक प्रशासन क्षेत्रातल्या सहकार्याबाबत भारत आणि सिंगापूर यांच्यातल्या सामंजस्य कराराला केंद्रीय मंत्रिमंडळाने मान्यता दिली आहे. वैशिष्ट्ये: मनुष्य बळ,कामाची ठिकाणे आणि रोजगार, सार्वजनिक सेवा प्रदान, मनुष्य बळ व्यवस्थापन, सार्वजनिक क्षेत्रातल्या सुधारणा, नेतृत्व आणि प्रतिभा विकास, ई प्रशासन, डिजिटल शासन इत्यादीसह सध्याच्या प्रशासन व्यवस्थेत अधिक सुधारणा घडवून आणण्याचा या सामंजस्य कराराचा उद्देश आहे. लाभ: या सामंजस्य करारामुळे, सार्वजनिक प्रशासन आणि प्रशासन सुधारणा या क्षेत्रात भारत आणि सिंगापूर यांच्यातल्या सहकार्याला चौकट प्राप्त होणार आहे. सार्वजनिक प्रशासन,सार्वजनिक सेवा सुधारणा आणि सुप्रशासन यामध्ये उत्कृष्टता प्राप्त करण्याचा या मागचा उद्देश आहे परिणामी सार्वजनिक दायित्वाला अधिक प्रोत्साहन मिळणार आहे. ऑनलाईन सार्वजनिक सेवा प्रदान करण्यात सुधारणा व्हावी या हेतूने सार्वजनिक व्यवस्थापनात कल्पक उत्तम प्रथा उपयोगात आणण्याचाही या सामंजस्य कराराचा उद्देश आहे.
अहमदाबाद शॉपिंग फेस्टिवल-2019 चे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी अहमदाबाद येथे साबरमती नदीच्या किनारी अहमदाबाद शॉपिंग फेस्टीवल-2019 चे उद्‌घाटन केले. या महोत्सवात गुजरातमधील फेरीवाले विक्रेत्यांपासून शॉपिंग मॉलपर्यंत, कारागीरांपासून हॉटेल-रेस्टॉरंटशी संबंधित व्यवसायापर्यंत सर्वजण आपली उत्पादने दाखवण्यासाठी आणि त्यांचा प्रचार करण्यासाठी एकत्र आले आहेत. व्हायब्रंट गुजरात शिखर परिषदेच्या बरोबरीने आयोजन करण्यात आल्यामुळे हा महोत्सव खास आहे. यावेळी पंतप्रधानांनी उपस्थितांना संबोधित केले. या आयोजनाची प्रशंसा करतांना ते म्हणाले, “साधारणपणे आपण परदेशातच अशा प्रकारच्या मोठ्या व्यापार परिषदांचे आयोजन झालेले पाहतो. आता व्हायब्रंट गुजरात तसेच अहमदाबाद शॉपिंग फेस्टीवलचा प्रारंभ हे प्रशंसनीय उपक्रम आहेत.” पंतप्रधान म्हणाले की, “सरकार देशात व्यवसायासाठी पोषक वातावरण तयार करण्यासाठी निरंतर कार्यरत आहे. गेल्या चार वर्षात जुने कायदे रद्द करण्यात आले तर शेकडो नियम सोपे सुलभ बनवण्यात आले. अशा प्रकारच्या प्रयत्नांमुळेच आपण व्यवसाय सुलभतेसाठी मानांकनात 142 वरुन 77 वर झेप घेतली आहे. आम्ही छोट्या उद्योजकांसाठी प्रक्रिया सोप्या करण्याचा सातत्याने प्रयत्न करत आहोत. आपण अशा व्यवस्थेकडे वळत आहोत जिथे बँका छोट्या उद्योजकांना जीएसटी आणि अन्य विवरणपत्रांच्या आधारे कर्ज देऊ शकतील. आम्ही 1 कोटी रुपयांपर्यंतचे कर्ज 59 मिनिटांत मंजूर करत आहोत.” तत्पूर्वी पंतप्रधानांनी गांधीनगर येथे महात्मा मंदीर प्रदर्शन केंद्रात व्हायब्रंट गुजरात जागतिक व्यापार प्रदर्शनाचे उद्‌घाटन केले. त्याचबरोबर 18-20 जानेवारी दरम्यान गांधीनगर येथे होणाऱ्या नवव्या व्हायब्रंट गुजरात शिखर परिषदेसाठी सगळे सज्ज झाले आहेत. या परिषदेत राष्ट्रप्रमुख, जागतिक स्तरावरील उद्योजक आणि विचारवंत सहभागी होणार आहेत. पंतप्रधान नरेंद्र मोदी उद्या परिषदेच्या उद्‌घाटन सत्राला संबोधित करतील.
अरुणाचल प्रदेशच्या अनुसूचित जमातीच्या सूचीत दुरुस्ती करण्यासाठी संविधान (अनुसूचित जमाती) आदेश (दुरुस्ती) विधेयक, 2018 ला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने अरुणाचल प्रदेशच्या अनुसूचित जमातीच्या सूचीत दुरुस्ती करण्यासाठी संविधान (अनुसूचित जमाती) आदेश (दुरुस्ती) विधेयक, 2018 काही दुरुस्तींसह संसदेत मांडायला मंजुरी दिली आहे. अरुणाचल प्रदेशच्या अनुसूचित जमातीच्या सूचीत पुढील बदल केले जातील अनुक्रमांक 1 मधील ‘अबोर’ वगळणे कारण ते अनुक्रमांक 16 मधील ‘आदि’ सारखे आहे. अनुक्रमांक 6 मधील ‘खामप्ति ’ च्या जागी ‘ताई खाम्ती’ समाविष्ट करणे अनुक्रमांक 8 मध्ये ‘मिश्मी-कामन’ (मिजू मिश्मी), इदु (मिश्मी) आणि तराओं (डिगारु मिश्मी)समाविष्ट करणे अनुक्रमांक 9 मध्ये ‘मोम्बा’ ऐवजी मोन्पा, मेम्बा, सरतांग, सजोलोंग (मिजी) समाविष्ट करणे अरुणाचल प्रदेशच्या अनुसूचित जमातीच्या सूचीत अनुक्रमांक 10 मध्ये ‘कुठलीही नागा जमात ‘ ऐवजी ‘नोक्टे’, ‘तांगसा’, ‘तुत्सा’, ‘वांचो’ समाविष्ट करणे प्रस्तावित दुरुस्तीचे औचित्य : 1. ‘अबोर’ वगळणे – दुहेरीकरण संपवणे 2. ‘खामप्ति’ वगळणे – ‘खामप्ति’ नावाची कोणतीही जमात नाही 3. ‘मिश्मी-कामन’, इदु आणि तराओंचा समावेश – यात केवळ ‘मिश्मी’ समाविष्ट करण्यात आले आहे. माहितीनुसार असा कोणताही समुदाय नाही. 4. मोन्पा, मेम्बा, सरतांग, वांचो समाविष्ट करणे – यात ‘कुठलीही नागा जमात’ समाविष्ट करण्यात आले आहे. राज्यात केवळ याच नागा जमाती आहेत अशी माहिती आहे 5. नोक्टे, ‘तांगसा’, ‘तुत्सा’, ‘वांचो’ यांचा नागा जमातीत समावेश – यामध्ये आधी अस्तित्वात असलेल्या नोंदी नागा जमातींपैकी आहे. राज्यामध्ये केवळ नागा जमाती आहेत अशी माहिती आहे. हे विधेयक कायदा बनल्यानंतर अरुणाचल प्रदेशच्या अनुसूचित जमातींच्या सुधारित सूचीमध्ये नव्याने सूचीबद्ध जमातीतील सदस्य देखील सरकारच्या सध्याच्या योजनांतर्गत, अनुसूचित जमातींना दिले जाणारे लाभ मिळवण्यास पात्र ठरतील. अशा प्रकारच्या प्रमुख योजनांमध्ये मॅट्रिकोत्तर शिष्यवृत्ती, राष्ट्रीय विदेशी शिष्यवृत्ति, राष्ट्रीय फेलोशिप, उच्च शिक्षण, राष्ट्रीय अनुसूचित जमाती वित्त आणि विकास महामंडळाद्वारे सवलतीत देण्यात येणारे कर्ज, यांचा समावेश आहे. याशिवाय सरकारी धोरणानुसार सेवा आणि शैक्षणिक संस्थामध्ये प्रवेशासाठी देण्यात येणाऱ्या आरक्षणाचा लाभही त्यांना मिळेल.
इंडोनेशियाचे राजकीय समन्वय मंत्री डॉ. एच. विरांतो यांनी घेतली पंतप्रधानांची भेट

इंडोनेशिया प्रजासत्ताकचे राजकीय, कायदा आणि सुरक्षा व्यवहार मंत्री डॉ. एच. विरांतो यांनी आज पंतप्रधान नरेंद्र मोदी यांची भेट घेतली. इंडोनेशियाचे राष्ट्राध्यक्ष जोको विडोडो यांच्या डिसेंबर 2016 मधील यशस्वी भारत भेटीला पंतप्रधानांनी यावेळी उजाळा दिला. या महिन्यात असियान-भारत परिषदेसाठी असियान राष्ट्राध्यक्ष भारताला भेट देणार आहेत. तसेच त्यानंतर प्रजासत्ताक दिन सोहळयात प्रमुख पाहुणे म्हणून उपस्थित राहणार आहेत. याप्रसंगी विडोडो यांचे स्वागत करण्यासाठी उत्सुक असल्याचे पंतप्रधानांनी सांगितले. सागरी शेजारी असणाऱ्या भारत आणि इंडोनशिया यांच्यात नील अर्थव्यवस्था तसेच सागरी सुरक्षा क्षेत्रात भागीदारीला मोठा वाव असल्याचे पंतप्रधान म्हणाले. भारत आणि इंडोनेशिया दरम्यान सुरक्षा चर्चेसंदर्भात झालेल्या पहिल्या बैठकीची पंतप्रधानांनी स्वागत केले.
तेल आणि वायू क्षेत्रात सहकार्यासाठी भारत आणि इस्रायल यांच्यातील सामंजस्य कराराला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रिमंडळाच्या बैठकीत तेल आणि वायू क्षेत्रात सहकार्यासाठी भारत आणि इस्रायल यांच्यातील सामंजस्य कराराला मंजूरी देण्यात आली. या सामंजस्य करारामुळे ऊर्जा क्षेत्रात भारत आणि इस्रायल यांच्यातील संबंध अधिक दृढ होतील अशी अपेक्षा आहे. या करारामुळे दोन्ही देशांना परस्परांच्या क्षेत्रात गुंतवणूकीला प्रोत्साहन देणे, तंत्रज्ञानाची देवाण-घेवाण, संयुक्त अभ्यास राबविणे तसेच मनुष्यबळाची क्षमता उभारणी करणे सुलभ होणार आहे.
भारत, साओ तोमे आणि प्रिन्सीप यांच्यात पारंपरिक औषध पद्धती आणि होमीओपॅथी क्षेत्रात सहकार्य करण्याबाबतच्या सामंजस्य कराराला केंद्रीय मंत्रिमंडळाची मंजूरी

पारंपरिक औषध पद्धती आणि होमीओपॅथी क्षेत्रात सहकार्य करण्याबाबत भारत आणि साओ टोमे आणि प्रिन्सीप यांच्यात झालेल्या सामंजस्य कराराला, पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रिमंडळाच्या बैठकीत पूर्वलक्षी प्रभावाने मंजूरी देण्यात आली. मार्च 2018 मधे या सामंजस्य करारावर स्वाक्षऱ्या झाल्या आहेत. प्रभाव: या सामंजस्य करारामुळे पारंपरिक औषध पद्धती क्षेत्रात उभय देशात सहकार्य वृद्धींगत होईल. अंमलबजावणी धोरण आणि उद्दिष्ट: स्वाक्षरी केलेल्या सामंजस्य कराराची प्रत मिळाल्यानंतर दोन्ही बाजूनी कार्यवाही सुरु होईल. सामंजस्य करारातल्या संदर्भाप्रमाणे दोन्ही देश कामाला सुरुवात करतील आणि हा सामंजस्य करार अस्तित्वात असेपर्यंत ही प्रक्रिया सुरुच राहील. पूर्वपीठीका: भारताला वनौषधींसह पारंपरिक औषध पद्धतीचे वरदान लाभले आहे. जागतिक आरोग्य क्षेत्रात याला मोठा वाव आहे. आयुर्वेद, योग, निसर्गोपचार, युनानी, सिद्ध यासारख्या पारंपरिक आयुर्वेद पद्धतीला प्रोत्साहन देण्यासाठी आणि पारंपरिक औषध पद्धतीचा जगभरात प्रसार करण्यासाठी आयुष मंत्रालय कार्यरत असून, मलेशिया, त्रिनिनाद आणि टोबॅगो, हंगेरी, बांगलादेश, नेपाळ, मॉरीशस इराण या देशांशी भारताने पारंपरिक औषध क्षेत्रात सहकार्यासाठी सामंजस्य करार केले आहेत. श्रीलंकेसमवेतही या क्षेत्रात असा करार प्रस्तावित आहे.
अष्टपैलू अभिनेता शशी कपूर याच्या  निधनाबद्दल पंतप्रधानांकडून शोक व्यक्त

अष्टपैलू अभिनेता शशी कपूर यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. “चित्रपट आणि रंगभूमी यातून शशी कपूर यांचे अष्टपैलू व्यक्तिमत्व नेहमीच जाणवले आहे. रंगभूमीला त्यांनी कायम प्रोत्साहन दिले. त्यांचा उत्कृष्ट अभिनय येणाऱ्या अनेक पिढ्या लक्षात ठेवतील. त्यांच्या निधनाचे वृत्त अतिशय दु:खद आहे. त्यांचे कुटुंबिय आणि चाहत्यांच्या दु:खात आपण सहभागी आहोत” असे पंतप्रधानांनी म्हटले आहे. ‍
2016 च्या भारतीय पोलिस सेवेतील अधिकारी प्रशिक्षणार्थींनी पंतप्रधानांची भेट घेतली

भारतीय पोलिस सेवेच्या 2016 तुकडीतील अंदाजे 110 अधिकारी प्रशिक्षणार्थींनी आज पंतप्रधान नरेंद्र मोदी यांची भेट घेतली. अधिकारी प्रशिक्षणार्थींशी संवाद साधताना पंतप्रधानांनी, पोलिस सेवेत आणि तंत्रज्ञानात मानवी मुल्यांना अधिक महत्व द्यावे यावर जोर दिला. स्वातंत्र्योत्तर काळापासून आपले कर्तव्य बजावताना 33,000 पोलिस कर्मचाऱ्यांनी दिलेल्या बलिदानाचे त्यांनी यावेळी स्मरण केले. यावेळी राष्ट्रीय सुरक्षा सल्लागार अजित डोअल देखील उपस्थित होते.
नागरी सेवा दिनानिमित्त पंतप्रधानांनी प्रशासकीय अधिकाऱ्यांना संबोधित केले

तप्रधान नरेंद्र मोदी यांनी नागरी सेवा दिनानिमित्त आज प्रशासकीय अधिकाऱ्यांना संबोधित केले. हा प्रसंग प्रशंसेचा, मूल्यमापनाचा आणि आत्मपरीक्षणाचा आहे असे ते म्हणाले. पंतप्रधान पुरस्कार हे प्रशासकीय अधिकाऱ्यांना प्रोत्साहन देण्याच्या दिशेने एक पाऊल आहे असे सांगून त्यांनी पुरस्कार विजेत्यांचे अभिनंदन केले. या पुरस्कारांवरून सरकारचे प्राधान्य दिसून येते असे ते म्हणाले. पंतप्रधान पीक विमा योजना, दीनदयाळ उपाध्याय कौशल्य योजना, पंतप्रधान आवास योजना आणि डिजिटल भरणा सारखे प्राधान्य कार्यक्रम ज्यासाठी हे पुरस्कार देण्यात आले, हे नवीन भारतासाठी महत्वपूर्ण कार्यक्रम आहेत. पंतप्रधान पुरस्कार आणि महत्वाकांक्षी जिल्ह्यातील उपक्रमांवरील दोन पुस्तके आज प्रकाशित करण्यात आली, त्यांचाही त्यांनी यावेळी उल्लेख केला. महत्वाकांक्षी जिल्ह्यांबाबत बोलताना पंतप्रधान म्हणाले की हे 115 जिल्हे त्यांच्या संपूर्ण राज्यांसाठी विकासाचे इंजिन बनू शकतात. त्यांनी विकासातील जन भागीदारी किंवा लोक सहभागाच्या महत्वावर भर दिला. आपल्या स्वातंत्र्य सैनिकांच्या स्वप्नातील भारत साकार करण्यासाठी स्वातंत्र्याच्या पंचाहत्तरीचे 2022 हे वर्ष प्रेरणादायी ठरू शकेल असे ते म्हणाले. अंतराळ तंत्रज्ञानासह सर्व प्रकारच्या उपलब्ध तंत्रज्ञानाचा वापर प्रशासन सुधारण्यासाठी करायला हवा असे पंतप्रधान म्हणाले. जगभरात उदयाला येणाऱ्या नवनव्या तंत्रज्ञानाबरोबर प्रशासकीय अधिकाऱ्यांनी ताळमेळ ठेवणे महत्वाचे आहे असे ते म्हणाले. “महान क्षमता असेलेले लोक” असे प्रशासकीय अधिकाऱ्यांचे वर्णन करून पंतप्रधान म्हणाले की देशाच्या कल्याणासाठी या क्षमता मोठ्या प्रमाणात योगदान देऊ शकतात.
कंबोडियाच्या पंतप्रधानांच्या भारत भेटीदरम्यान झालेल्या सामंजस्य करार/करारांची सूची

क्र. करार/सामंजस्य करार/उद्देश भारतीय आणि कंबोडियाच्या वतीनं कराराचं आदान-प्रदान करणाऱ्या मंत्र्यांचे/अधिकाऱ्यांचे नाव 1. 2018-22 साठी कंबोडियासमवेत सांस्कृतिक कार्यक्रमांची देवाण-घेवाण. भारत आणि कंबोडिया यांच्यातल्या सांस्कृतिक देवाण-घेवाणीला प्रोत्साहन देण्याबरोबरच उभय देशातले मैत्रीचे संबंध अधिक दृढ करण्याचा उद्देश भारताच्या वतीनं केंद्रीय सांस्कृतिक राज्यमंत्री (स्वतंत्र कार्यभार) डॉ. महेश शर्मा कंबोडियाच्या वतीनं कंबोडियाचे सांस्कृतिक आणि फाईन आर्टस मंत्री फोरुग्य सॅकोना 2. 36.92 दशलक्ष अमेरिकी डॉलर्सच्या स्टंग स्वा हब वॉटर रिसोर्स डेव्हलपमेंट प्रकल्पासाठी पतपुरवठा करायला भारतातली एक्झीम बँक आणि कंबोडिया सरकार यांच्यातला पत विषयक करार भारत: परराष्ट्र व्यवहार सचिव प्रीती सरन कंबोडिया : वित्त मंत्रालयाचे अंडर सेक्रेटरी फानफल्ला 3. गुन्हेगारीविषयक प्रकरणात परस्पर संमतीने कायदेविषयक सहाय्य. या सहाय्याद्वारे दोन्ही देशात गुन्हेगारी रोखणे, तपास आणि खटले दाखल करण्यासंदर्भात अधिक प्रभावकारी यंत्रणा निर्माण करणे हा उद्देश भारत: परराष्ट्र व्यवहार सचिव प्रीती सरन कंबोडिया : आंतरराष्ट्रीय गुन्हेगारी संदर्भात सरकारचे सल्लागार सिंग लाप्रसी 4. मानवी तस्करी रोखण्यासंदर्भात सहकार्यविषयक सामंजस्य करार. मानवी तस्करी रोखणे, सुटका यासंदर्भात द्विपक्षीय सहकार्य वृद्धींगत करण्याचा उद्देश भारत: परराष्ट्र व्यवहार मंत्रालय सचिव प्रीती सरन कंबोडिया : मानवी तस्करी प्रतिबंध विभागाच्या सचिव चाऊ बून
“मिशन गंगे”च्या प्रतिनिधींनी घेतली पंतप्रधानांची भेट

गंगा नदीच्या स्वच्छतेबाबत जागरुकता निर्माण करण्यासाठी मोहीम हाती घेतलेल्या 40 गिर्यारोहकांच्या गटाने आज पंतप्रधान नरेंद्र मोदी यांची भेट घेतली. या गटात एव्हरेस्ट शिखर सर करणाऱ्या आठ गिर्यारोहकांचा समावेश आहे. एव्हरेस्ट सर करणाऱ्या पहिल्या भारतीय महिला बचेंद्री पाल या गटाचे नेतृत्व करत आहे. केंद्र सरकारच्या “नमामी गंगे” अभियानावरुन प्रेरणा घेऊन आखलेल्या या मोहिमेचे नांव “मिशन गंगे” ठेवण्यात आले आहे. हा गट महिनाभर नदीतून हरिद्वार ते पाटणा असा प्रवास करणार आहे. बिजनौर, नरोडा, फरुकाबाद, कानपूर, अलाहाबाद, वाराणसी आणि बकसार या नऊ शहरांमध्ये गटाचा मुक्काम असेल. या ठिकाणी गंगा स्वच्छतेबाबत जनजागृती करण्यात येईल आणि स्वच्छता उपक्रम हाती घेतले जातील. या मोहिमेसाठी पंतप्रधानांनी गटाचे कौतुक केले. गंगेच्या स्वच्छतेचे महत्व त्यांनी अधोरेखित केले. शालेय विद्यार्थ्यांमध्ये याबाबत विशेष करुन जनजागृती करण्याचे आवाहन, पंतप्रधानांनी या गटाला केले.
मुंबईतील वांद्रे-वरळी सागरी सेतूवरील अपघातात झालेल्या जीवितहानीबद्दल पंतप्रधानांनी व्यक्त केले दुःख

मुंबईतील वांद्रे-वरळी सागरी सेतूवरील अपघातात झालेल्या जीवितहानीबद्दल पंतप्रधान नरेंद्र मोदी यांनी दु:ख व्यक्त केले आहे. जखमी लवकरात लवकर बरे व्हावेत अशी प्रार्थनाही पंतप्रधानांनी केली. पंतप्रधान कार्यालयाने ट्विट केले; “मुंबईतील वांद्रे-वरळी सागरी सेतूवरील अपघातात झालेल्या जीवितहानीमुळे दुःख झाले. त्यांच्या कुटुंबियांच्यादुःखात सहभागी आहे. जे जखमी झाले आहेत ते लवकर बरे होतील, अशी आशा व्यक्त करतो.”
पर्यावरण सहकार्यासाठी भारत आणि फिनलँड यांच्यातील कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारत आणि फिनलँड यांच्यात पर्यावरणीय सहकार्यावरील सामंजस्य सहकार्याला मंजूर दिली आहे. या सहकार्यामुळे दोन्ही देशांमध्ये समानता, परस्परसंबंध आणि परस्पर फायदे यांच्या आधारे पर्यावरण संरक्षण आणि नैसर्गिक संसाधनांचे व्यवस्थापन या क्षेत्रात दीर्घकालीन सहकार्याची स्थापना आणि प्रोत्साहन करण्याला बळ मिळणार आहे. यासंदर्भात दोन्ही देशातील लागू कायदे आणि कायदेशीर तरतुदी यांचा विचार केला जाईल. या सहकार्यामुळे पर्यावरण संरक्षण, चांगले संवर्धन आणि हवामानातील बदल आणि वन्यजीव संरक्षण/संवर्धन यांचे चांगले व्यवस्थापन करण्यासाठी योग्य तंत्रज्ञान आणि सर्वोत्तम पद्धती आणण्यास सहकार्य मिळेल अशी अपेक्षा आहे. या सामंजस्य सहकार्यांअंतर्गत खालील क्षेत्रामधील सहकार्याचा समावेश असेल: · वायू आणि जल प्रदूषण प्रतिबंध आणि शुध्दीकरण, दूषित मातीवर प्रक्रिया ; · घातक टाकाऊ पदार्थ आणि कचरा-उर्जा तंत्रज्ञानासह कचरा व्यवस्थापन; · वृत्तीय अर्थव्यवस्था प्रोत्साहन, कमी कार्बनासंदर्भातील उपाय आणि जंगलांसह नैसर्गिक स्रोतांचे टिकाऊ व्यवस्थापन. · हवामान बदल; · पर्यावरण आणि वन देखरेख आणि डेटा व्यवस्थापन; · समुद्री आणि तटीय संसाधनांचे संरक्षण; · महासागरीय / सागरी बेटांचे एकत्रित जल व्यवस्थापन; आणि · इतर कोणत्याही भागात संयुक्तपणे घेतलेले निर्णय.
चेती चांदनिमित्त पंतप्रधान नरेंद्र मोदी यांच्या जनतेला शुभेच्छा

“चेती चांदच्या पवित्र उत्सवानिमित्त मी सिंधी समाजाला शुभेच्छा देतो. भगवान झुलेलाल यांची कृपादृष्टी आणि आशीर्वाद तुमच्यासोबत सदैव असो, हीच प्रार्थना ! येणारे वर्ष तुम्हा सर्वांसाठी खूप आनंद आणि समाधान घेऊन येवो !” असे पंतप्रधानांनी आपल्या शुभेच्छा संदेशात म्हटले आहे.
राष्ट्रीय पत्रकारिता दिनानिमित्त पंतप्रधानांच्या पत्रकारांना शुभेच्छा

पंतप्रधान नरेंद्र मोदी यांनी राष्ट्रीय पत्रकारिता दिनानिमित्त पत्रकारांना शुभेच्छा दिल्या आहेत. पंतप्रधानांनी म्हटले आहे, “ राष्ट्रीय पत्रकार दिनानिमित्त माध्यमांमधील सर्व मित्रांना माझ्या शुभेच्छा. आपल्या माध्यमांचे विशेषत: वार्ताहर आणि छायाचित्रकारांच्या मेहनतीची मी प्रशंसा करतो, जे अथक परिश्रम घेऊन प्रत्यक्ष भेट देऊन राष्ट्रीय आणि आंतरराष्ट्रीय स्तरावरच्या विविध बातम्या घेऊन येतात. आवाज नसलेल्यांचा आवाज पोहोचवण्यात माध्यमांची भूमिका प्रशंसनीय आहे. गेल्या तीन वर्षात माध्यमांनी “स्वच्छ भारत अभियानाला” अधिक बळ दिले आणि स्वच्छतेचा संदेश प्रभावीपणे पोहोचवला. सध्याच्या काळात, समाज माध्यमांचा उदय आपण पाहत आहोत आणि मोबाईल फोनद्वारे बातम्या वाचल्या आणि ऐकल्या जात आहेत. मला खात्री वाटते की, या क्रांतीमुळे माध्यमांची व्याप्ती वाढेल आणि माध्यमे अधिक लोकशाही आणि समावेशक बनतील. मुक्त पत्रकारिता हा लोकशाहीचा कणा आहे. पत्रकारिता आणि सर्व प्रकारच्या अभिव्यक्तींचे स्वातंत्र्य जपण्यासाठी आम्ही वचनबद्ध आहोत. सवाशे कोटी भारतीयांचे कौशल्य, सामर्थ्य आणि सर्जनशीलता यांचे दर्शन घडवण्यासाठी आपल्या माध्यमांचा अधिकाधिक वापर होवो.”
स्वाझीलंडला कर संबंधी सहाय्य पुरवण्यासाठी संदर्भ अटींवर स्वाक्षरी करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि स्वाझीलंड (आता ‘इस्‍वातिनी’ म्हणून प्रचलित) यांच्यात ‘सीमा रहित कर निरीक्षक कार्यक्रम’ अंतर्गत स्वाझीलंडला कर संबंधी सहाय्य देण्यासाठी निर्देशित भारतीय तज्ञांच्या सहभागाने संदर्भ अटींवर स्वाक्षरी करायला मंजुरी दिली आहे. तपशीलवार मुद्दे:- ‘सीमा रहित कर निरीक्षक (टीआयडब्‍ल्‍यूबी) कार्यक्रम’ अंतर्गत भारत सरकार आणि ईस्‍वातिनी सरकारने एका भारतीय तज्ञाची परस्परांशी चर्चा करून निवड केली आहे. संदर्भ अटींमुळे टीआयडब्‍ल्‍यूबी कार्यक्रमांतर्गत इस्‍वातिनीला कर संबंधी सहाय्य देण्यासाठी नियुक्त भारतीय तज्ञांच्या सहभागाशी संबंधित अटींना औपचारिक स्वरूप दिले जाईल. प्रमुख परिणाम:- टीआयडब्‍ल्‍यूबी कार्यक्रमांतर्गत भारतीय तज्ञांच्या सहभागामुळे विकसनशील देशांमध्ये कर संबंधी प्रकरणांमध्ये क्षमता निर्मिती करण्यात भारताकडून दिल्या जाणाऱ्या मदतीला चालना मिळेल.